Вольга апавядае, што матэрыял некалькі гадоў чакаў мантажу. У выніку ў “Песнях старой Еўропы…” — фрагменты абрадавых спеваў, каментарыі шматлікіх экспертаў: этнамузыколагаў Тамары Варфаламеевай і Дарынкі Шапавалавай, згаданай Любові Сівуравай, а таксама даследчыцы Ганны Сілівончык, Вікторыі Міхно з гурта “Гуда”, Алега Хаменкі з “Палаца”, Івана Кірчука з “Тройцы”. Фільм вельмі яркі (ёсць нават анімацыйныя застаўкі), захоплівае гледача і не адпускае да самага канца (а ідзе роўна гадзіну). Вольга кажа, што драматургія прадумвалася на ўзор фільмаў канала “ВВС”, каб утрымаць гледача ля экрана да канца, не даць націснуць на паўзу. Некаторыя часткі кшталту паэтычных заставак і пейзажных замалёвак здымаліся ў ЗША, дзе адшукаўся балоцісты куток, па ландшафце падобны да Беларусі.